정조 13년 · 목
刑曹啓言星州牧殺獄罪人私奴善伊獄事金叱同伊之捧腹哭歸三日致命則善伊之踢腹灼然明甚各別嚴刑期於取服而善伊招中金叱同伊受十度笞於上典又被二十笞於官家云者雖出於憑藉掉脫之計其在重獄體之道事當一問於其上典官家之因某事笞治幾度亦當論列於同推之報而俱不擧論當該主同推官幷推考殺獄重囚之六年在逃不卽譏捕極爲可駭不可以事在旣往置而勿論該牧使拿問處之慈仁縣殺獄罪人權斗每獄事以其妬嫉肆其奸毒崔女生時口咬爪刮擲傷膁肕等擧措已極駭愕崔女雖云病死及其骨檢之時盆片擲打之痕久而不泯則口爪咬刮之損安知不添病而速死乎至於已里娘卽其夫之所生而必欲除去以襪塞口足以致死拳打背脅又何凶狠循例訊推尙稽置法實爲欠典而靜究厥由卽其化得導之使然也從前少恩於其妻姑勿論目下其女之處置尤極痛惋崔權兩女旣知其不相容則常時不能操束已是渠罪而其母旣死女又垂盡則無一分悼怛之色咬刮之說出於尹女而少無驚動之心塞口之語發於婢屬而亦無必報之意若論罪魁化得爲元犯斗每何足深誅分付道臣化得斗每及應問各人更加嚴訊鉤得端緖論理狀聞後稟處三嘉縣殺獄罪人朴道經獄事旣稱班族而打奴過猛則家人挽救可謂當然而反肆移乙之怒扶執頭髮撲之門閾重以麻機亂打使全安之人殞絕俄頃之間實因詞證俱爲的確另飭同推期於輸款咸安郡殺獄罪人金㗡乭獄事姜福山以父子窮鰥造泡糊口本非行賊之類而所謂校卒只聽李斗七之言不問虛實肆其威虐未過數時竟至殞絕旣已款服於兩檢之時及到同推忽以無根之說敢爲延活之計另飭推官斯速取服捕校金順三雖無同力下手之事㗡乭肆虐傳出其指揮倖逭正犯雖甚痛惡屢受刑訊且經照勘今難追理蔘主李斗七雖有見失之物曾無執贓之事而言送校卒使無故平民枉被殺死一次之刑未免太冤更令道臣加刑勘配民家失物譏詗推給雖是討捕之責猾校獰卒豈無操束之道而殺越人命雖非鎭將之所料閭里作弊邦免不飭之失乎不可以旣往而置之該鎭營將拿問處之淸道郡殺獄罪人崔元海獄事大肆詬喝使不得同坐氣勢可見分付秋元曳下庭耕擧措亦怕因崔自貴之力挽未得逞憤則乃於堂藪相逢之時適値日暮無人之際扼吭而顚仆之旣踣而壓蹴之道元之伊時免死亦云幸矣及夫道元之走向渠家也元海亦到道元之家自謂被鬧來宿使其子婦來傳急報尤爲巧惡道元自元海家負還之後對其家人明言被打托其報復僅經一宵便已殞絕渠雖百喙何容一辭嚴飭同推期於輸情元海所謂道元服毒之說雖出粧撰之計宜卽究詰於屍親而一不提問崔秋元以目覩緊證旣已直吐於覆檢旋忽變辭於更招而及至同推又爲立證則事當與元海對質覈實而同推報辭中只曰面質而不載供語者俱涉疏忽初覆檢官及主同推官幷推考固城縣殺獄罪人千奉已獄事終日場酒兩漢俱醉論其親好旣云無異兄弟問其爭端不過廿銅微物互相扶執推擠顚沛之際中達在下而執彼頭䯻奉已在上而扼其項頸則奉已脚滕之勢自然蹴壓於中達胸肋除非潘趙諸人之挽解幾不免卽地致殞而先走黃家沽酒乞和可見霎時間悔心給錢藥治難掩自作孼忙㥘當初相閧雖非故殺之心必死傷痕緊着要害之處一臥呻痛八日不起則代死之典何敢掉免依前訊推期於得情慶州府殺獄罪人權進會獄事夢石之當日致命傷痕昭著於入處要害進會之手犯實狀證質備具推諉無所發明不得嚴飭推官另行訊推斯速置法善山府殺獄罪人李三得獄事稱以班名參會於常漢之室則性鶴不拜未足爲失禮見而微笑亦胡爲大罪而使貴才跟追性鶴責介金不扶吾邊必有其中之委折始則勒奪簑笠也貴才之居間挽解不是異事曳下捽髮也介金之責其失體言固是也而謂之扶抑目前無恙之介金不先不後忽然自仆仍以不起其中光景亦可理會況介金妻守丹名雖屍親旣與三得潛通則不可以屍親復讎之義責之而亦曰始見三得之執䯻相搏又聞喧擾之聲開戶見之介金已爲仆臥云守丹之自縊又是三得難脫之證案則渠有何可措之說乎李三得依式同推期於輸情守丹之相奸與否不爲究詰得情於三得及屍親者未免疏漏當該主同推官推考義城縣殺獄罪人丁奉益獄事林命金以其本主而爭山見屈丁奉益必欲橫占而呈官得捷奉益藉其邑吏之勢恃官決而入葬命金以其多族之故決一死而必爭半夜行喪不意迎擊彼此血戰致此殺變命金擔舁歸家半日致命可知被打之重行兇之毒而主喪之奉益前導護行給藥送酒難掩恇㥘之情而或諉之於吳宗甲成正用或歸之於倒輿觸杠者出於自脫之計而傷損旣著於要害之處致命又在於數時之間則奉益之爲元犯無辭可解依前同推期於輸情之意請分付道臣敎曰星州私奴善耳獄事則肋背傷損爲致命之證案踼蹴看證在諸招之交發臀上笞痕則柔且軟伊日缶歌則虛而謊兇身之藉口飾辭者徒見其欲巧反拙另飭推官嚴訊取服殺越罪人關係何如而初旣失捕末又逃躱道臣錄啓中不爲槪及者難免疏忽之失推官推考事道伯幷捧傳旨卿曹之不分癸卯戊申泛言該牧使拿處亦欠明察卿等亦爲推考慈仁斗每獄事則崔女之死考諸脈錄參以各招被咬落空遘癘有證今不必更爲査究至於已里娘事道啓曹讞煞有參差之見而朝家則以爲當從道啓爲得蓋已里娘之最初呻痛雖曰傳染之患死生自有節拍況病減進食之後哭步隨殯之餘不移晷刻忽地不起者若非人下手行兇其所致命當屬何祟德心不過一穉駭童婢而形容其襪子塞口時光景滿面靑色眼胞直射口中流出淡紅涎沫等語鑿鑿歷歷如畵如寫不待兩官檢驗自成一件屍帳沕合無冤錄塞口條毫無差爽一德心之外或先之踵後目擊者又安得而掩匿乎卿曹雖以童婢之不出送襪子之不滅跡若爲可疑之端而此有不然者所謂化得只知有妖妾不知有崔女故彼妖肚裏恒無崔女粵自病時至禁粥水雖不設計於戕害竊幸致命於病患而畢竟崔女之歿適中渠願則一已里娘尤不欲留着眼釘於是乎乘其輪痛之會諉以傳染而死者足爲可欺之方而況且崔女今不在矣二三婢僕其將擧歸於渠之拳內則一童婢鉗制特其細事故不恤在傍之參看恣行卽日之殺越誘之以愼勿出口䝱之以當死吾手云云而其凶熖毒勢若是無忌則襪子之流落與否初不計較而然也執此分曉上項兩端之疑不可爲此獄之肯綮而人命旣係至重獄案所貴審憤令道伯另飭推官更爲盤詰於兇身及應問各人處仍又別從他歧竝得其餘外情節枚報巡營自巡營出意見論理狀聞化得則卿曹所云若論罪魁化得爲元犯者誠得之觀渠前後處事則是豈忍也耶其妻之若病若死初旣無顧念之擧終未有傷惻之意而伊後稚女之被妖妾塞口致命之說旣出奴婢之諸招則無論虛實有無固當驚痛憤惋泣請其得情洩冤而乃反佯若不知專事容護者可謂萬殺無惜其在敦礪之道不可以四次刑訊而止道臣之收贖徑放失之太寬捉致營庭加刑一次三嘉朴道經獄事或以邂逅與必殺區別情跡擬議生死而今此道經則敺打時解紛不過家內之常事則抑何心而捨奴移妻門閾之撲頭麻機之打背甚至隅杖橫木之恣意酷打竟使許多年伉儷無難戕害於霎時其獰頑凶慝實所罕見另飭推官嚴訊取服斷不可已而前此似此之案無論有情無情多付生科者非曰罪可恕情可原也夫婦之間易致弄假成鬪婦旣死夫又償死則無辜者子與女也況凶身之償命所以慰死者之冤而死者渠妻也如使死者有知必陰幸其夫之生出寧或正法之快於心耶此所以持難於夫償婦命之獄也令新道伯更考文案參以事理更令論理狀聞後稟處咸安金㗡乭獄事則傷處之慘毒詞證之明的毫無可以起疑者而雖以兇身之獰慝初旣節節輸款末乃轉轉變招者專出於獄老生奸之計此等罪囚推官何不嚴訊取服金順三則所謂㗡金卽是渠手下之卒則不待指揮徑自酷打斷無是理而伊日夕之謂在福山父房云者終涉可怪李斗七成東鱗則當初先通只爲蔘稏之推尋非有戕殺之謀議而略憑然疑密告誰某者斷之指使雖過分數律以由我焉可倖逭與順三別加刑査無論京外捕廳鎭營猾校悍卒輩托以譏詗出沒橫拏平民多罹橫逆者已極駭惋況未執眞贓先施惡刑往往有致命之擧故朝家之前後申飭不啻屢遭而不少檢戢一任狼藉似此討捕使不勘何懲令本道指名現告拿問處之監兵使亦爲從重推考淸道崔元海獄事則此獄肯綮專在堂藪下一款而所謂秋元本非別人乃以元海之切族前後招之乍變旋實已係明的覆檢招中元海亦以逢見自服則此便是輸情蓋其權墳發石之說轉成元海次骨之恨自貴家出責之時一番下手亘在肚裏而道元病狀衆目俱覩故不得已忍耐捨過忽於堂藪下逢見幸傍人之虛無謂秋元之掩諱恣意壓蹴洩憤叮嚀而自來謹避之語子婦來傳之擧尤難逃其巧飭服毒之粧撰特其餘事嚴飭推官後同推別具意見査覈取服事分付固城千奉已獄事則卽以各招觀之中達在下奉已在上之說可謂畵出滕撞時光景而屍親之胸膛浮動右肋靑黑云云又與檢驗後脈錄無差而況執腰帶顚仆翻覆渠亦自服者乎買酒要和給錢生㥘猶屬第二件大約兩人之泥醉共敺不幸者致命原其心則雖非故犯論其跡則焉逭當律令新道伯更考文案論理狀聞慶州權廷會獄事則爭得十錢得失互決千金性命而終至有殺死之變矣痕損遍身詞證齊口而渠亦平問輸情後來之忽改前招豈或始不知其律之爲償命而晚始覺得而然乎令新道伯詳加究理論理狀聞善山李三得獄事則醉怒僧頑忽移解紛之人足搗囊虛難掩加手之痛況其盜妻憎夫之憾當着乘機下手之際乎畢竟奸淫之眞贓尤爲殺死之鐵案則潛通與否不必另査而殺獄至重令新道伯出意見詳考文案論理狀聞後稟處義城丁奉益獄事則此獄元犯始則雜出於各招終焉單屬於一人而就事理上言之宗甲藉曰親査而便是外人正用不過雇軍而亦非首倡當初設計於偸埋者奉夢也中間挺身於敺打者奉益也末梢共敺時下手重者奉益也若非奉益之事係渠家孰肯以一時會下之客目見其彼此光景不顧性命生死以之乎擧杠倒觸設如渠供而考諸屍帳其所痕損專屬敺打而不在杠觸乎奉益之爲元犯斷無可疑令新道伯詳加審理如有意見狀聞事分付